สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 12 ต.ค.58
12 ต.ค. 2558

– ช่วงเย็นนี้ เงินเยนอยู่ที่ระดับ 120.10 เยน/ดอลลาร์ จากช่วงเช้าที่ระดับ 120.15 เยน/ดอลลาร์
– ส่วนเงินยูโรอยู่ที่ระดับ 1.1380 ดอลลาร์/ยูโร จากช่วงเช้าที่ระดับ 1.1369 ดอลลาร์/ยูโร
– ดัชนี SET ปิดวันนี้ที่ระดับ 1,412.49 เพิ่มขึ้น 1.16 จุด หรือ 0.08% โดยมีมูลค่าการซื้อขาย 51,115 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 793.11 ล้านบาท (SET+MAI)
 
– นายสมคิด จาตุศรีพิทักษ์ รองนายกรัฐมนตรี เปิดเผยว่า จะนำเสนอมาตรการกระตุ้นอสังหาริมทรัพย์ให้ที่ประชุมคณะรัฐมนตรีพิจารณาในวันพรุ่งนี้ (13 ต.ค.)
– นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ คาดว่าจะมีเม็ดเงินที่เกิดจากการประมูลบนคลื่นความถี่ 1800 MHz และ คลื่นความถี่ 900 MHz ไม่น้อยกว่า 7.3 หมื่นล้านบาท ที่จะต้องนำส่งเป็นรายได้ของแผ่นดินต่อไป และน่าจะมีรายได้ที่เกิดจากการลงทุนของผู้ประกอบการที่ได้รับใบอนุญาตทั้ง 4 ราย รวมประมาณ 1.5 แสนล้านบาท ซึ่งจะเป็นการขับเคลื่อนเศรษฐกิจอย่างแน่นอน
– ฟิทช์ เรทติ้งส์ กล่าวว่า การผิดนัดชำระหนี้ของลูกหนี้สินเชื่อธุรกิจรายใหญ่ ซึ่งมีมูลค่าหนี้สูงที่สุดตั้งแต่หลังวิกฤติการณ์เศรษฐกิจปี 2540 จะส่งผลให้สินเชื่อที่ไม่ก่อให้เกิดรายได้ (NPL) ของระบบธนาคารพาณิชย์ไทยปรับตัวเพิ่มขึ้นและสะท้อนถึงความเสี่ยงในด้านผลประกอบการของธนาคารพาณิชย์จากสภาวะแวดล้อมการดำเนินงานที่อ่อนแอ
อย่างไรก็ตามผลกระทบจากการผิดนัดชำระหนี้ของกลุ่ม บมจ.สหวิริยาสตีลอินดัสตรี (SSI) ต่อคุณภาพสินทรัพย์ของระบบธนาคารพาณิชย์ยังคงอยู่ในระดับที่ใกล้เคียงกับที่คาดการณ์ และอาจจะยังไม่ได้เป็นสัญญาณที่บ่งชี้ชัดว่าคุณภาพสินทรัพย์อาจปรับตัวแย่ลงอย่างต่อเนื่องในช่วง 2 -3 ไตรมาสข้างหน้า
– นายสถิตย์ ลิ่มพงศ์พันธุ์ ประธานกรรมการ ตลาดหลักทรัพย์แห่งประเทศไทย (ตลท.) เปิดเผยว่า ก่อนที่จะหมดวาระการดำรงตำแหน่งในสิ้น เดือน ต.ค.นี้ ก็จะร่วมกับผู้บริหารของ ตลท.เข้าหารือกับนายวิรไท สันติประภพ ผู้ว่าธนาคารแห่งประเทศไทย (ธปท.)คนใหม่เพื่อผลักดันการซื้อขายหลักทรัพย์และสินค้าโภคภัณฑ์ในรูปของสกุลเงินตราต่างประเทศ ซึ่งเบื้องต้นอาจจะเป็นสกุลเงินดอลลาร์และหยวนก่อน
– กรมการท่องเที่ยว กระทรวงการท่องเที่ยวและกีฬา ระบุว่า การรุกขยายเส้นทางบินในจีนของสายการบินต่าง ๆ ของไทยในช่วงไตรมาสที่ 4 ของปีนี้ และจะเพิ่มเติมอีกในปี 2559 เพื่อทดแทนเส้นทางญี่ปุ่นที่ได้รับผลกระทบจากปัญหา ICAO จะเป็นปัจจัยสำคัญที่ส่งผลให้นักท่องเที่ยวจีนมีความสำคัญต่อไทยเพิ่มขึ้น
– นายสแตนลีย์ ฟิสเชอร์ รองประธานธนาคารกลางสหรัฐ (FED) เปิดเผยว่า เฟดมีท่าทีที่ระมัดระวังเกี่ยวกับการปรับขึ้นอัตราดอกเบี้ย โดยอยู่ระหว่างการประเมินสถานการณในต่างประเทศ และผลกระทบต่อกลุ่มตลาดเกิดใหม่
– นายโหลว จี้เหว่ย รมว.คลังจีน กล่าวว่า เมื่อพิจารณาถึงสถานการณ์เศรษฐกิจโลกที่ยังอยู่ในภาวะซบเซา จึงยังไม่ใช่เวลาที่เหมาะสมที่ธนาคารกลางสหรัฐ (FED) จะเริ่มปรับขึ้นอัตราดอกเบี้ย พร้อมมองว่าสหรัฐควรตระหนักถึงความรับผิดชอบที่มีมากขึ้นต่อทั่วโลก เนื่องจากสกุลเงินดอลลาร์สหรัฐเป็นสกุลเงินระดับโลก
– นายโมฮัมหมัด อัล ซาดา รมว.พลังงานกาตาร์ ระบุว่า ราคาน้ำมันในตลาดโลกยังไม่ได้ปรับตัวลงถึงจุดต่ำสุด และมีสัญญาณของการฟื้นตัวของราคาในช่วงปี 2559 ซึ่งการเพิ่มขึ้นของอุปทานน้ำมันดิบกลุ่มประเทศนอกกลุ่มโอเปคนั้น ชะลอตัวลงอย่างมากในปีนี้ และมีแนวโน้มว่าจะทรงตัวหรืออ่อนตัวลงได้อีกในช่วงปีหน้า
– นายหม่า คุนเผิง นักวิเคราะห์จากซิโนลิงค์ ซิเคียวริตีส์ ระบุว่า ความเคลื่อนไหวครั้งล่าสุดของธนาคารกลางจีน เพื่อขยายโครงการนำร่องด้านการปล่อยกู้นั้น ไม่ควรที่จะถูกมองว่าเป็นมาตรการผ่อนคลายเชิงปริมาณ (QE) ในเวอร์ชั่นของจีน ซึ่งการแสดงความคิดเห็นดังกล่าว มีขึ้นหลังจากที่สื่อบางรายระบุว่าความเคลื่อนไหวครั้งใหม่ของธนาคารกลางจีน เป็นมาตรการ QE ในรูปแบบของจีน และอาจจะนำไปสู่การอัดฉีดเม็ดเงิน 7 ล้านล้านหยวนเข้าสู่เศรษฐกิจ
เมื่อวันเสาร์ที่ผ่านมา ธนาคารกลางจีนประกาศว่า ธนาคารจะขยายโครงการนำร่องเกี่ยวกับการปล่อยกู้โดยมีสินทรัพย์ค้ำประกันให้แก่เทศบาล และมณฑลต่างๆ 9 แห่ง มีวัตถุประสงค์เพื่อทำให้การใช้สินทรัพย์ในด้านสินเชื่อนมีประสิทธิภาพมากขึ้น และความเคลื่อนไหวนี้จะไม่ส่งผลกระทบโดยตรงที่รุนแรงต่อเศรษฐกิจจีนในระยะใกล้
– คณะกรรมการกลางพรรคคอมมิวนิสต์จีน (CPC) จะจัดการประชุมใหญ่เกี่ยวกับแผนการพัฒนาประเทศระยะเวลา 5 ปี ฉบับที่ 13 ในวันที่ 26-29 ตุลาคม 2558
 
ที่มา: สำนักข่าวอินโฟเควสท์